## Otvárame tvorbu nového Akčného plánu Iniciatívy pre otvorené vládnutie na roky 2022–2024 a hľadáme ďalších partnerov z občianskej spoločnosti

Úrad splnomocnenca vlády SR pre rozvoj občianskej spoločnosti (ÚSV ROS) pripravuje v spolupráci s partnermi zo štátnej správy a občianskej spoločnosti návrh nového akčného plánu Iniciatívy pre otvorené vládnutie na roky 2022–2024. Týmto pozývame organizácie a občanov, ktorí majú o témy otvoreného vládnutia záujem, k spolupráci na príprave tvorby a realizácii akčného plánu.

**Východiská Akčného plánu Iniciatívy pre otvorené vládnutie na roky 2022–2024**

Akčné plány obsahujú konkrétne záväzky v prioritných témach, v ktorých sa slovenská vláda zaviaže inovatívnym spôsobom podporovať a rozvíjať otvorené vládnutie a princípy otvorenosti, transparentnosti, participácie a zúčtovateľnosti. Princíp participácie znamená účasť občianskej spoločnosti na príprave rozhodnutí a ich realizácii a preto aj dvojročné akčné plány sú vypracúvané participatívne, v spolupráci medzi vládou a občianskou spoločnosťou.

Úrad splnomocnenca vlády SR pre rozvoj občianskej spoločnosti spoločne s gestormi tém a zástupcami občianskej spoločnosti zhodnocoval v auguste 2021 úspechy a skúsenosti z desiatich rokov členstva SR v medzinárodnej Iniciatíve pre otvorené vládnutie. Medzi hlavné odporúčania patria:

* Predchádzajúce akčné plány obsahovali mnoho úloh s neznámym/nízkym vplyvom, preto by sme sa do budúcnosti mali sústrediť na ambicióznejšie aktivity.
* Iniciatíva pre otvorené vládnutie by mala plniť funkciu monitorovania dodržiavania princípov otvoreného vládnutia v rámci štátnej správy.
* Iniciatíva pre otvorené vládnutie by mala byť platformou na identifikovanie dobrých príkladov z domácej a zahraničnej praxe a výmenu skúseností.
* Kým predchádzajúce štyri akčné plány sa posilňovali predovšetkým princípy transparentnosti (napr. prístup k informáciám a dátam, transparentnosť nakladania s verejnými zdrojmi alebo transparentnosť participatívnych procesov), v pripravovanom akčnom pláne chceme viac vyzdvihnúť princíp zúčtovateľnosti (z AJ *accountability,* ktorý hovorí o budovaní vzťahu aktívnej zodpovednosti voči konkrétnym inštitúciám alebo častiam spoločnosti). Prvky zúčtovateľnosti by mali obsahovať nielen opatrenia, ale aj spôsob implementácie akčného plánu – prostredníctvom úzkych partnerstiev s občianskou spoločnosťou.

Nezávislý hodnotiaci mechanizmus Iniciatívy pre otvorené vládnutie okrem toho vyslovil k štvrtému akčnému plánu nasledujúce odporúčania:

* vytvoriť verejne transparentné fórum zložené z predstaviteľov verejnej správy a občianskej spoločnosti (tzv. multi-stakeholderovské fórum)
* zaangažovať do akčného plánu vysokých predstaviteľov ministerstiev a ostatných ústredných orgánov štátnej správy s rozhodovacím mandátom.

**Kreatívna skupina na podporu zlepšenia vládnutia (multi-stakeholderovské fórum)**

ÚSV ROS oslovil inštitúcie, ktoré majú skúsenosť s rozvojom zúčtovateľnosti, presadzovali aktivity podporujúce princípy otvoreného vládnutia  a ktorých vedenie podoruje otvorené vládnutie na Slovensku. Tým vzniklo jadro multi-stakeholderovského fóra, ktoré sa bude ďalej rozširovať o ďalšie partnerské organizácie zo štátnej správy a občianskej spoločnosti, ktoré majú ochotu spolupracovať na príprave a implementácii nového akčného plánu.

Úlohou fóra je definovať oblasti, v ktorých vláda SR bude najbližšie dva roky posilňovať princípy otvoreného vládnutia (vrátane cieľov a úloh), posilňovať vlastníctvo (*ownership*) témy otvoreného vládnutia zo strany štátnej správy a v občianskej spoločnosti a budovať spoločenské povedomie o otvorenom vládnutí. Príprava piateho akčného plánu bude prebiehať od jesene 2021 do jari 2022 a mal by byť prijatý uznesením vlády SR do 30. júna 2022.

Do tvorby piateho akčného plánu bude zapojená občianska spoločnosť, vrátane mimovládnych neziskových organizácií, širokej verejnosti a akademického sektora. Spĺňate nasledujúce podmienky?

* aspoň minimálna skúsenosť so štátnou správou a štátnymi inštitúciami, či prípadne inými verejnými organizáciami
* záujem o rozvoj princípov otvoreného vládnutia – transparentnosti, participácie a zúčtovateľnosti v štátnej správe
* možnosť aktívnej účasti sa (fyzických alebo online) stretnutiach multi-stakeholderovského fóra (cca. 2 hod. mesačne)
* otvorená myseľ, kreativita a chuť spolupracovať s pozitívnymi a nadšenými zástupcami štátnej správy a občianskej spoločnosti

Ak áno, môžete sa stať členmi a členkami multi-stakeholderovského fóra – a neváhajte kontaktovať Luciu Lacika (lucia.lacika (at) minv.sk).